Comisia Europeană şi-a anunţat luni intenţia de a pune capăt unei proceduri declanşate în decembrie 2017 împotriva Poloniei, salutând măsurile luate de guvernul lui Donald Tusk pentru a restaura independenţa sistemului judiciar, relatează AFP, potrivit Agerpres.
"Ziua de astăzi marchează un nou capitol pentru Polonia", a declarat preşedinta executivului european, Ursula von der Leyen.
"După peste zece ani, credem că procedura Articolului 7 poate fi închisă. Îl felicit pe prim-ministrul Donald Tusk şi guvernul său pentru acest progres major", a adăugat ea.
Procedura articolului 7 din tratatul UE poate duce în teorie la o suspendare a drepturilor de vot al unei ţări în Consiliu, în caz de "încălcare gravă" a statului de drept într-o ţară membră.
Procedura a fost lansată de Comisia Europeană în decembrie 2017 împotriva Poloniei din cauza îngrijorărilor privind reformele judiciare introduse de partidul naţionalist Lege şi justiţie (PiS), la putere din 2023, care au fost acuzate că subminează independenţa judecătorilor.
Relaţiile între UE şi Varşovia trec printr-o perioadă de avânt după înfrângerea PiS în alegerile legislative din octombrie şi venirea la putere a forţelor pro-europene conduse de Donald Tusk.
Din punctul de vedere al Comisiei, "nu mai există un risc clar de încălcare gravă a statului de drept în Polonia în sensul articolului 7 din tratatul UE".
Executivul UE subliniază că ţara a iniţiat o serie de măsuri pentru a răspunde îngrijorărilor privind independenţa sistemului său judiciar, a recunoscut primatul dreptului UE şi s-a angajat să aplică deciziile justiţiei UE şi ale Curţii Europene a Drepturilor Omului.
Comisia şi-a exprimat satisfacţia în ceea ce priveşte planul de acţiune referitor la statul de drept prezentat în februarie de Varşovia, precum şi pentru decizia ţării de a participa la instituţia parchetului european.
Această decizie va fi prezentată miniştrilor Celor 27 cu prilejul Consiliului Afaceri Generale din 21 mai, în timpul căruia aceştia vor putea să-şi prezinte observaţiile. Comisia Europeană va pune apoi capăt oficial procedurii.
Procedura articolului 7 nu a mai fost declanşată decât împotriva unui alt membru al UE, Ungaria lui Viktor Orban, la iniţiativa Parlamentului European de această dată, în septembrie 2018, din cauza unei ameninţări "sistemice" la adresa valorilor UE în această ţară.